Киото
Киото (, по английската Система на Хепбърн Kyōto-shi, в превод „столица на столиците“) е град в Япония с население 1,5 милиона души. В миналото е бил столица на императорска Япония, сега е столица на префектура Киото и част от района Осака-Кобе-Киото. Киото е разделен на 11 квартала (ку, 区).

История 

Според археологически изследвания първите заселвания на острова датират от преди 10 пр.н.е., но малко са запазените сведения за периода до 6 век. През 8 век с разпространението на будизма и опита на последователите му да се месят в политиката на правителството, императорът взима решение да премести столицата далеч от будисткото влияние.

През 794 г. новата столица Хеянкио (平安京 – Столица на Хеян) се превръща в седалище на императорския двор. По-късно градът е преименуван на Киото (столица-град) и остава столица на Япония до преместването ѝ през 16 век в Едо (днешно Токио).

През Втората световна война, въпреки решението на американското правителство да хвърли атомна бомба над града, Киото е пощаден. Днес той е единственият голям град в Япония, в който все още могат да се видят машия – традиционните японски къщи.

Министърът на отбраната на САЩ Хенри Стимсън зачерква Киото от списъка на целите поради неговото културно значение, въпреки съпротивата на генерал-лейтенант Лесли Гроувс (началник на проекта „Манхатън“). По думите на професор Едуин О. Райшауер, „Стимсън знае и цени Киото от времето на неговия меден месец там, десетилетия по-рано“.

Демографски данни 
Според данни от 2008 г. населението на града е 1 464 990 души, 1175 души на км2. Общата площ на града е 82 790 км2.

Райони 
Киото е разделен на единадесет района:
 Фушими ()
 Хигашияма ()
 Камигьо ()
 Кита ()
 Минами ()
 Накагьо () – административен център
 Нишикьо ()
 Сакьо ()
 Шимогьо ()
 Укьо ()
 Ямашина ()

Култура 

Киото е считан за културната столица на Япония. По време на Втората световна война цялата страна е бомбардирана, Киото със своите 1600 будистки храмове, 400 шинтоистки параклиси, дворци, градини и уникална архитектура остава непокътнат и е един от най-запазените градове в Япония. В района на Киото се намират едни от най-известните храмове, дворци и градини:
 Кийомидзу-дера – изключителен храм изработен изцяло от дърво, намиращ се в източната част на града
 Кинкаку-джи – Златният павилион
 Гинкаку-джи – Сребърният павилион
 Хеян Джингу – Шинтоистки параклис построен през 1895 г.
 Рьоан-джи – известен със своята каменна градина
 Храмът Шункойн
 Императорският дворец – дом на японските императори през много векове
 Императорската вила Кацура
Киото е познат и с изобилието от етно-ресторанти, в които се предлага традиционна японска кухня.

Икономика 

Туризмът е важен отрасъл в икономиката на Киото. Заради богатото си културно наследство, градът е посещаван от много местни и чуждестранни училищни и туристически групи.

Местната индустрия е предимно малки фабрики, произвеждащи японски стоки. Кимоната произведени в Киото са изключително известни, поради това и градът остава главния център за производство им.

В областта на тежката индустрия, значителен дял се пада на технологиите. Градът е дом на компанията Нинтендо и корпорацията ОМРОН.

Туризъм 
Киото е една от най-популярните туристически дестинации в Япония.

Известни личности 
 Родени в Киото
 Комей (1831 – 1867), император
 Юко Накадзава (р. 1973), актриса и певица
 Тасуку Хонджо (р. 1942), имунолог
 Хироши Ямаучи (1927 – 2013), бизнесмен

 Починали в Киото
 Комей (1831 – 1867), император
 Кенджи Мидзогучи (1898 – 1956), режисьор
 Хироши Ямаучи (1927 – 2013), бизнесмен

Галерия 
Киото е приказно място с вековна история, старинни храмове и дворци, божествена природа и градини. Някои от най-красивите места, които могат да се посетят в Киото:

Побратимени градове 
Киото е побратимен град или партньор с:

  Бостън, Масачузетс, САЩ
  Гуадалахара, Мексико
  Дзиндзу, Корея
  Загреб, Хърватска от 1972 г.
  Йогякарта, Индонезия
  Киев, Украйна
  Кьолн, Германия
  Париж, Франция
  Прага, Чехия
  Сиан, Китай
  Флоренция, Италия

Външни препратки 

 Hanami Web – Kyoto 
 Официален сайт на град Киото

Източници